《发褒城过七盘岭宿独架桥阁上》
明代·方孝孺

名为不祥器，斯理昔未觉。及玆困奔走，始叹立论确。

险哉七盘山，羊肠凌巘崿。三年八往返，颠顿发早白。

此行当盛夏，溽暑逞馀虐。昼伏避蚊䖟，宵征越林薄。

危桥带褒水，俯瞰波流恶。凿石劳众工，缘崖搆飞阁。

下扶千柱壮，上倚浮云弱。怒雷地㡳鸣，悬瀑崖际落。

山中邮传少，过客资凄泊。劳者务苟安，宁思非所托。

更阑急雨至，洪涛相喷薄。鬼神助晦冥，天地混磅礴。

病身倦辗转，酣寝绝疑愕。晨兴霄景澄，林壑还可乐。

有生大化中，万变相综错。所遇听自然，何处匪安宅。

历聘鲁中叟，咏归沂上客。劳逸命分殊，顺俟安敢择。

作者简介：方孝孺（1357—1402年7月25日），宁海人，字希直，一字希古，号逊志，曾以“逊志”名其书斋，因其故里旧属缑城里，故称“缑城先生”；又因在汉中府任教授时，蜀献王赐名其读书处为“正学”，亦称“正学先生”，明朝大臣、学者、文学家、散文家、思想家。后因拒绝为发动“靖难之役”的燕王朱棣草拟即位诏书，被朱棣杀害。南明福王时追谥“文正”。